പ്ലസ് വണ്: സര്ക്കാര് നടപടിയില് പ്രതിഷേധിച്ച് പ്രതിപക്ഷ വാക്കൗട്ട് തിരുവനന്തപുരം: രണ്ടാംഘട്ട സ്പോട്ട് അലോട്ട്മെന്റ് പൂര്ത്തിയാകുന്നതോടെ അപേക്ഷിച്ച സംസ്ഥാനത്തെ മുഴുവന് വിദ്യാര്ഥികള്ക്കും പ്ലസ് വണ് പ്രവേശനം നല്കാനാകുമെന്നു വിദ്യാഭ്യാസ മന്ത്രി വി. ശിവന്കുട്ടി. അപേക്ഷിച്ചവര്ക്കെല്ലാം ഇഷ്ടവിഷയത്തില് പ്രവേശനം ലഭിക്കണമെന്നില്ല. ഒഴിവുള്ളതും അധികമുള്ളതുമായ സ്ഥലങ്ങളിലെ സീറ്റുകള് പുനഃക്രമീകരിക്കാന് നടപടി സ്വീകരിക്കുമെന്നും മന്ത്രി നിയമസഭയില് പറഞ്ഞു. പ്ലസ് വണ് പ്രവേശനം നല്കാതെ കുട്ടികളെയും രക്ഷിതാക്കളെയും അനിശ്ചിതത്വത്തിലാക്കിയ സര്ക്കാര് നടപടിയില് പ്രതിഷേധിച്ചു പ്രതിപക്ഷം നിയമസഭയില് നിന്നു വാക്കൗട്ട് നടത്തി. സര്ക്കാരിന്റെ ഇപ്പോഴത്തെ നിലപാടു കാരണം രണ്ടു ലക്ഷം കുട്ടികള്ക്കു വരെ പ്ലസ് വണ് പ്രവേശനം ലഭിക്കില്ലെന്നും പ്രതിപക്ഷം ആരോപിച്ചു. അധികബാച്ച് അനുവദിച്ചു പ്രശ്നം പരിഹരിക്കണം. കഴിഞ്ഞ അഞ്ചു വര്ഷങ്ങളെ അപേക്ഷിച്ച് ഈ വര്ഷം എസ്എസ്എല്സി പാസായവരുടെയും പ്രവേശനത്തിനായി അപേക്ഷിച്ചവരുടെയും എണ്ണം താരതമ്യേന കുറവാണെന്നു മന്ത്രി പറഞ്ഞു. സ്പോര്ട്സ് ക്വാട്ട അടക്കമുള്ളവയില് ഒഴിവു വരുന്ന സീറ്റുകള് ജനറല് വിഭാഗത്തിലേക്ക് മാറ്റും. ആകെ 3,85,530 സീറ്റുകളുണ്ട്. ആദ്യ അലോട്ട്മെന്റ് വഴി 2,01,450 സീറ്റുകള് പ്ലസ് വണ്ണിന് നല്കി. രണ്ടാം അലോട്ട്മെന്റിനായി 1,92,859 സീറ്റുകള് ബാക്കിയുണ്ട്. എന്നാല്, 1,59,840 അപേക്ഷകരേയുള്ളൂ. 33,519 സീറ്റുകള് അധികം വരും. ഇതിനു പുറമേ വൊക്കേഷണല് ഹയര്സെക്കന്ഡറിയില് 33,000 സീറ്റും പോളിടെക്നിക് ഐടിഐ എന്നിവിടങ്ങളിലായി 70,000 സീറ്റുകളുമുണ്ട്. എല്ലാ വിഷയങ്ങള്ക്കും എ പ്ലസ് നേടിയ ചുരുക്കം ചില വിദ്യാര്ഥികള്ക്ക് അവരുടെ അപേക്ഷയില് വളരെ കുറച്ചു മാത്രം ഓപ്ഷനുകള് ഉള്പ്പെടുത്തിയതിന്റെ ഫലമായി ആദ്യ അലോട്ട്മെന്റില് ഉള്പ്പെടാന് കഴിഞ്ഞിട്ടില്ലെങ്കിലും രണ്ടാം അലോട്ട്മെന്റില് പ്രവേശനം ലഭിക്കും. ഒന്നാം അലോട്ട്മെന്റില് ഒഴിഞ്ഞുകിടക്കുന്ന സംവരണ വിഭാഗ സീറ്റുകളും സാന്പത്തിക സംവരണത്തിലെ ഒഴിവുള്ള സീറ്റുകളും രണ്ടാമത്തെ അലോട്ട്മെന്റില് പൊതുമെരിറ്റായി പരിവര്ത്തനം ചെയ്യുന്പോള് ലഭ്യമാകുന്ന സീറ്റുകളും ഇത്തരത്തിലുള്ള അപേക്ഷകര്ക്ക് രണ്ടാം അലോട്ട്മെന്റില് പ്രവേശനം ലഭ്യമാക്കും. സംസ്ഥാനത്തിന്റെ സാന്പത്തിക സ്ഥിതി പരിഗണിച്ചു അധികബാച്ചിന് അനുമതി നല്കാനാകില്ല. അണ് എയ്ഡഡ് മേഖലയില് അധിക ഫീസ് ഈടാക്കുന്നതായി പരാതി ലഭിച്ചാല് കര്ശന നടപടി സ്വീകരിക്കുമെന്നും മന്ത്രി പറഞ്ഞു. പ്രവേശനത്തിന്റെ തോതല്ല, അപേക്ഷകരുടെ എണ്ണത്തിന്റെ അടിസ്ഥാനത്തിലാണ് സീറ്റുകള് അനുവദിക്കേണ്ടതെന്ന് അടിയന്തര പ്രമേയത്തിനു നോട്ടീസ് നല്കിയ ഷാഫി പറന്പില് ആവശ്യപ്പെട്ടു. ഫുള് എ പ്ലസ് നേടിയ കുട്ടികള്ക്കു പോലും ഇഷ്ട വിഷയത്തില് പ്ലസ് വണ് പ്രവേശനം നല്കാതെ കുട്ടികളുടെ ഭാവിയെ ഇരുട്ടിലാക്കുന്ന സമീപനമാണു സര്ക്കാര് സ്വീകരിക്കുന്നതെന്നു ഇറങ്ങിപ്പോക്ക് പ്രസംഗത്തില് പ്രതിപക്ഷ നേതാവ് വി.ഡി. സതീശന് ആരോപിച്ചു.